Diari Oficial de la Generalitat Valenciana


Sumari del DOGV 7028, del 21-05-2013 (2013/5093)

RESOLUCIÓ d'11 d'abril de 2013, de la Subdirecció General de Relacions Laborals, per la qual es disposa el registre i la publicació del text del conveni col·lectiu de l'empresa Desoxidados y Pinturas Industriales, SA.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7028

Data del DOGV
:   21-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/5093


Data del document
:   11-04-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ d'11 d'abril de 2013, de la Subdirecció General de Relacions Laborals, per la qual es disposa el registre i la publicació del text del conveni col·lectiu de l'empresa Desoxidados y Pinturas Industriales, SA. [2013/5093]  
Vist el text del conveni col·lectiu de l'empresa Desoxidados y Pinturas Industriales, SA, subscrit per la Comissió Negociadora, la qual està integrada per un representant de l'empresa, i per part dels treballadors, pel representant unitari, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 11 d'abril de 2013.- El subdirector general de Relacions Laborals: Reyes Maximiliano Coronado Coronado.  
  
  
I Conveni Col·lectiu de l'empresa Desoxidados y Pinturas Industriales, SA, per als seus centres de treball de la Comunitat Valenciana per als anys 2013-2017  
  
Preàmbul  
  
DEPISA, fundada en 1969, és una empresa que presta els seus servicis com a especialista durant el muntatge i construcció de fàbriques i instal·lacions industrials, així com en manteniments externalitzats, parades tècniques i treballs auxiliars de producció de la seua especialitat. Això ha motivat que, històricament, s'haja aplicat el conveni col·lectiu de la construcció i, moltes vegades, la seua aplicació ha sigut deguda a l'exigència dels mateixos clients que també l'aplicaven, per homogeneïtzació amb la resta d'empreses subcontractades.  
La part social ha plantejat des de fa anys la necessitat d'aplicar el conveni col·lectiu de la indústria siderometal·lúrgica, per quant la pintura industrial no es troba inclosa en l'àmbit funcional del conveni de la construcció, atés que els esmentats treballs tenen caràcter auxiliar i complementari en grans estructures, refineries, tancs i sitges, línies elèctriques, barcos, torres i equips industrials.  
La part empresarial, per la seua banda, arran de la publicació de la Resolució de 5 d'abril de 2011, de la Direcció General de Treball, per la qual es registra i publica l'acta dels acords referents a la modificació de l'acord estatal del sector del metall, que ha modificat l'àmbit funcional, ha constatat que la seua activitat es troba inclosa en el sector del metall:   
«manteniment [...] d'equips i instal·lacions industrials, que es relacionen amb el sector del metall. De esta manera queden integrades en el camp d'aplicació d'este conveni, les activitats i productes següents: metal·lúrgia, siderúrgia: [...] construcció naval i la seua indústria auxiliar; [...] així com material ferroviari, [...] Formen part també del mencionat àmbit les empreses dedicades a [...] manteniment que es duen a terme en la indústria i en les plantes de generació d'energia elèctrica, petroli».  
Per a canviar el conveni col·lectiu s'havia de seguir un procediment amb la representació legal dels treballadors assignats al centre de treball de la província de Castelló per la qual cosa, coincidint amb la minoració progressiva de contractació des de l'inici de la crisi econòmica i la necessitat d'adaptar determinades condicions laborals a la situació actual per a millorar la competitivitat de l'empresa, es va iniciar la negociació d'un conveni d'empresa, a l'empara del que preveu l'article 84.2 LET.  
No obstant això, l'existència de centres de treball en el territori nacional sense cap representació legal dels treballadors, ha determinat iniciar la negociació del present conveni d'empresa en l'àmbit de la Comunitat Valenciana, ja que actualment hi ha un centre de treball a Sagunt, sense cap representació social, i un altre al Grau, per ser en la mencionada comunitat on hi ha major activitat, sense perjuí de la seua posterior i progressiva aplicació en la resta de centres de treball.  
  
CAPÍTOL I  
Àmbit d'aplicació i vigència  
  
Article 1. Àmbit territorial i funcional  
L'activitat principal de l'empresa consistix en la preparació de superfícies i aplicació de revestiments sobre superfícies metàl·liques, àmbit funcional que es correspon amb el sector del metall, en lloc del sector de la construcció, que s'havia aplicat en l'empresa.  
  
Per això, a partir de la vigència del present conveni, serà aplicable el respectiu conveni col·lectiu provincial de la indústria del metall que corresponga a la ubicació del centre de treball i, en l'actualitat, és d'aplicació el conveni col·lectiu provincial de València i Castelló, respectivament, al centre de treball a Sagunt i al Grau.  
  
En tot allò no previst en estos, serà aplicable el conveni nacional del sector.  
No obstant això, i basant-se en el que preveu l'article 84.2 de la LET seran d'aplicació prioritària les matèries del mencionat precepte regulades en este conveni d'empresa.  
  
Article 2. Duració i vigència  
Este conveni tindrà vigència des del dia 1 de gener de 2013 fins al dia 31 de desembre de 2017.  
Per a denunciar este conveni, qualsevol de les parts haurà de preavisar-ho, amb una antelació mínima de dos mesos a la data de finalització de la seua vigència.  
  
Article 3. Vinculació a la totalitat  
Les condicions pactades en este conveni, qualsevol que siga la seua naturalesa i contingut, formen un tot orgànic i indivisible i, als efectes de la seua aplicació pràctica, seran considerades globalment, i les parts hauran d'assumir el seu compliment amb vinculació a la seua totalitat.  
  
  
Article 4. Garantia ad personam. Condicions més beneficioses  
Es respectaran a títol personal les condicions més beneficioses que els treballadors tinguen reconegudes en entrar en vigor este conveni, sempre que foren més favorables, considerades en el seu conjunt i en còmput anual, respecte als conceptes quantificables.  
  
CAPÍTOL II  
Jornada, calendari laboral i vacacions  
  
Article 5. Jornada de treball, horari i distribució del temps de treball  
La jornada màxima anual per a tota la vigència del present conveni serà l'establida pels respectius convenis col·lectius provincials; actualment, la de València i Castelló és, respectivament, de 1.752 hores i 1.748 hores, sense perjuí de la seua adaptació a la jornada anual que siga convinguda en els següents textos convencionals referits.   
  
Per tal d'adaptar-se a les necessitats del servici i a les característiques de l'activitat, ja siga per raons tècniques, organitzatives o meteorològiques, l'empresa podrà distribuir de manera irregular al llarg de l'any el trenta per cent de la jornada ordinària de treball.  
La mencionada distribució haurà de respectar, en tot cas, els períodes mínims de descans diari i setmanal previstos en l'article 34.2 de la LET i el treballador haurà de conéixer, amb un preavís mínim de cinc dies, el dia i l'hora de la prestació de treball que en resulte.  
Pel fet que l'activitat és desenrotllada principalment a la intempèrie, quan les condicions meteorològiques impedisquen la prestació de servicis, es comunicarà al treballador, el qual haurà de recuperar la jornada total o parcial no realitzada. No obstant això, en el cas que la jornada a recuperar siga completa, el treballador podrà optar per computar la mencionada jornada com un dia de vacacions, amb un màxim de 3 dies continus o 5 dies discontinus.  
De la mateixa manera, en els supòsits en què per requeriment del client, no siga possible la prestació de servicis, s'haurà d'informar el treballador a l'inici de la jornada, que esta haurà de ser recuperada. No obstant això, en el cas que la jornada a recuperar siga completa, el treballador podrà optar per computar la dita jornada com un dia de vacacions, amb un màxim de 3 dies continus o 5 dies discontinus.  
  
Article 6. Planificació anual de vacacions  
1. Les vacacions anuals seran de 30 dies naturals per cada any natural de treball.  
2. En el supòsit de fraccionar-se el gaudi de les vacacions, fins a un màxim de quinze dies seran elegits pel treballador, el qual haurà de presentar la sol·licitud al seu superior, abans del dia 31 de març.   
3. No podrà coincidir el període de gaudi de vacacions de més d'un 25 per 100 de la plantilla del centre o projecte en execució.  
4. En cas d'haver coincidències en la sol·licitud de vacacions que sobrepassen el 25 per 100 de la plantilla abans referida, s'alternaran les sol·licituds.   
  
Article 7. Calendari laboral  
El calendari laboral s'exposarà anualment als centres de treball a què es troben assignats els treballadors, adaptat al projecte en què els treballadors presten els seus servicis.  
Aquells treballadors que presten servicis per a distints projectes, en cap cas no gaudiran durant l'any natural d'un nombre de festius superior o inferior a què corresponguera per normal legal o convencional.  
  
  
CAPÍTOL III  
Adaptació sistema de classificació professional  
  
Article 8. Classificació professional  
Els grups professionals es corresponen amb els establits en els convenis col·lectius provincials del sector de metall de València i Castelló, per la qual cosa les actuals categories professionals vigents en l'empresa hauran d'enquadrar-se de la manera següent:  
  
Grup I  
- Tècnics  
· Responsable d'unitat de negoci  
· Personal titulat superior  
  
Grup II  
- Tècnics  
· Cap de producció  
· Personal titulat mitjà  
  
Grup III  
- Operaris  
· Cap de taller  
  
Grup IV  
- Tècnics  
· Tècnics d'organització  
· Tècnics de prevenció de riscos laborals  
- Operaris  
· Encarregat  
  
Grup V  
- Operaris  
· Oficial de 1a cap d'equip  
· Oficial de 1a d'ofici  
· Oficial de 2a d'ofici  
- Empleats  
· Oficial administratiu de 1a  
· Oficial administratiu de 2a  
  
Grup VI  
- Operaris  
· Oficials de 3a  
· Especialista  
- Empleats  
· Auxiliar administratiu  
· Magatzemista  
  
Grup VII  
- Operaris  
· Peó  
- Empleats  
· Vigilant  
· Ordenança   
  
Grup VIII  
- Empleats  
· Aprenent  
· Contracte formació 1r any  
· Contracte formació 2n any  
  
Article 9. Polivalència funcional  
S'acorda la polivalència funcional entre les funcions pròpies dels grups professionals V, VI i VII. L'equiparació es realitzarà en virtut de les funcions que es desenrotllen durant major temps.  
  
CAPÍTOL IV  
Retribucions salarials  
  
Article 10. Quantia de les retribucions salarials  
Basant-se en el que preveu l'article 84.2.a de la LET, les taules salarials d'este conveni tindran prioritat aplicativa sobre els convenis col·lectius del metall provincials, actualment, de València i Castelló, si bé els conceptes salarials es corresponen amb els previstos en els dits convenis.  
En l'annex I, s'adjunten les taules salarials previstes per a l'any 2013.  
Les retribucions incloses en les taules salarials de l'annex I s'incrementaran anualment en la mateixa proporció que l'increment salarial establit en el respectiu conveni col·lectiu provincial de la indústria siderometal·lúrgica.   
  
CAPÍTOL V  
Modificació del contracte de treball  
  
Article 11. Mobilitat geogràfica  
En compliment de les garanties previstes en l'article 40 de la LET i sense perjuí de l'aplicació subsidiària en esta matèria d'este conveni d'empresa, per tal de concretar les causes organitzatives o de producció, s'entendrà que concorren estes, quan l'empresa finalitze un contracte de prestació de servicis de manteniment d'instal·lacions d'un client i no hi haja cap possibilitat de reubicar el treballador en altres projectes que depenguen del centre de treball a què pertanga, per inexistència de vacants o a causa de l'especialitat o coneixement d'este.  
  
  
CAPÍTOL VI  
Negociació col·lectiva  
  
Article 12. Clàusula de desvinculació  
En virtut del que preveu l'article 85.3.c de la LET, quan el període de consultes finalitze sense cap acord, qualsevol de les parts podrà sotmetre la discrepància a la comissió paritària del Conveni, que disposarà d'un termini de set dies per a pronunciar-se sobre la inaplicació sol·licitada de les condicions laborals, en els termes dels articles 82.3 de la LET.  
En el cas que la comissió paritària referida no solvente la qüestió plantejada, les parts podran sotmetre's a les previsions del V Acord de solució extrajudicial de conflictes col·lectius (DOCV 08.07.2010) o acudir al Tribunal d'Arbitratge Laboral.  
  
Article 13. Comissió paritària  
1. Es crea una comissió paritària composta per un màxim de quatre membres que seran designats per mitat per cada una de les parts, social i empresarial.  
2. Els acords de la comissió paritària sobre interpretació o aplicació seran adoptats, en tot cas, per unanimitat per mitjà de la corresponent resolució i tindran la mateixa eficàcia jurídica i tramitació que el present conveni.  
3. La comissió es reunirà quantes vegades estime necessari per a la bona marxa del present conveni i esta determinarà, en cada cas, les seues normes de funcionament.  
4. La comissió paritària tindrà les funcions següents:  
a) La vigilància i seguiment del compliment d'este conveni.  
b) El coneixement i resolució de les qüestions derivades de l'aplicació i interpretació de la totalitat dels preceptes d'este conveni.  
  
c) La mediació i/o intent de conciliació, si és el cas, a instàncies d'alguna de les parts, i amb el seu acord previ i a sol·licitud d'estes poder arbitrar en totes les ocasions i conflictes (de caràcter col·lectiu) que puguen sorgir en l'aplicació d'este conveni.  
d) L'entesa, de manera prèvia i obligatòria a la via administrativa i jurisdiccional, en els termes que preveu l'apartat 2 d'este article, sobre el plantejament de conflictes col·lectius que sorgisquen per l'aplicació i interpretació d'este conveni.  
e) Totes les altres funcions que tendisquen a la major eficàcia pràctica del present conveni, o es deriven del que s'ha estipulat en el seu text i en els annexos que en formen part.  
5. Sense perjuí d'allò que s'ha pactat en l'apartat 3 de l'article anterior, s'establix que les qüestions pròpies de la seua competència que es plantegen a la comissió paritària hauran de presentar-se de forma escrita, i el seu contingut serà el necessari perquè es puga examinar i analitzar el problema amb coneixement de causa, i estes hauran de tindre com a contingut mínim obligatori:  
a) Exposició succinta i concreta de l'assumpte  
b) Raons i fonaments que entenga que assistixen al proposant  
c) Proposta o petició concreta que es formule a la comissió  
A l'escrit de consulta s'acompanyaran tots els documents que s'entenguen necessaris per a la millor comprensió i resolució del problema.  
6. La comissió podrà demanar, per via d'ampliació, tota la informació o documentació que estime pertinent per a una millor o més completa informació de l'assumpte, i amb esta finalitat es concedirà un termini al proposant que no podrà excedir cinc dies hàbils.  
7. La comissió paritària, una vegada rebut l'escrit de consulta o, si és el cas, completada la informació pertinent, disposarà d'un termini no superior a vint dies hàbils per a, en cas d'acord, resoldre la qüestió suscitada i emetre la corresponent resolució.  
Si no hi ha acord es realitzarà un informe en què els integrants de la comissió arreplegaran les consideracions que, respectivament, hagen formulat per a fonamentar les seues respectives posicions i, per tant, la discrepància.  
8. La Comissió Paritària tindrà el seu domicili al carrer Almirall Cervera, núm. 5, baixos, del Grau (12457-Castelló), on hauran de dirigir-se les reclamacions i sol·licituds previstes en este article.  
  
ANNEX I  
Retribucions salarials 2013  
  
  
  
  
  
\* \* \* \* \* \*  
  
  
ANEXO I  
Retribuciones salariales 2013  
  
